Turkiyadagi konsertda butun zal o`zbekcha kuyladi (foto)

Avval xabar berganimizdek, ayni kunlarda Turkiyada O`zbekiston madaniyati kunlari bo`lib o`tmoqda.
Madaniyat vazirligi Matbuot xizmatining xabar berishicha, madaniyat kunlarining ochilishi munosabati bilan Anqara shahrida o`zbek san`atkorlari ishtirokida konsert dasturi tashkil etildi.
Ma`lum qilinishicha, dastur avvalida  O`zbekistonning  tarixiy obidalari tasvirlangan fotoko`rgazma tashkil etildi.
Konsert dasturida elchixona va konsullik vakillari, Turkiya madaniyat vakillari hamda Anqarada yashab, faoliyat yuritib kelayotgan vatandoshlarimiz ishtirok etdi.  
Tadbirda so`z olgan Turkiya Madaniyat va turizm vaziri o`rinbosari O`zgul O`zkan Yavuz  tarixi, madaniyati va san`ati bir-biriga uyg`un bo`lgan ikki millatning madaniy aloqalari, hamkorlikda amalga oshirilgan loyihalarning natijalari xususida to`xtalib o`tdi.  
O`zbek san`atkorlari tomonidan ijro etilgan betakror taronalar nafaqat dillari vatan sog`inchiga to`lgan yurtdoshlarimiz, balki, turkiyalik o`zbek san`ati muxlislari tomonidan ham birgalikda ijro etildi. O`zbek sa`atkorlari ijrosiga butun zal xor bo`ldi. 
Ta`kidlanishicha, bu kabi tadbirlar madaniy aloqalarni mustahkamlash barobarida ikki millat o`rtasidagi qardoshlik munosabatlarini ham yuksaltiradi.